Az Emberi Erőforrások Minisztériuma a Nemzeti Népegészségügyi Központtal és az Operatív Törzzsel együttműködve, intézkedési tervben foglalta össze a szükséges intézkedéseket a 2020/2021. tanévben a köznevelési intézményekben a járványügyi készenlét idején alkalmazandó eljárásrendről.

A protokoll bevezetéséről és alkalmazásáról **az intézményvezető köteles gondoskodni**, a fenntartó feladata a megvalósítást ellenőrizni.

**A Tápiószelei Blaskovich János Általános Iskolában**

**az alábbi eljárásrendet alkalmazzuk a 2020/2021. tanévben a járványügyi készenlét idején**

**1. FELKÉSZÜLÉS A NEVELÉSI ÉVRE, TANÉVKEZDÉS**

**Az intézmény épületeiben alapos, mindenre kiterjedő fertőtlenítő takarítás történik.**

Az Oktatási Hivatal honlapján **Tanévnyitó 2020** címen aloldalt alakított ki, amelyen keresztül az aktuális információk mellett a járvány elleni védekezésre való felkészüléssel kapcsolatos és a köznevelési intézményeket érintő kiemelt hírek, tájékoztatók, feladatok kerülnek közzétételre.

**2. AZ INTÉZMÉNYEK LÁTOGATÁSA, RENDEZVÉNYEK, KIRÁNDULÁSOK**

**A nevelési-oktatási intézményt kizárólag egészséges, tüneteket nem mutató gyermek, tanuló látogathatja.**

Kérjük a szülőket, hogy amennyiben gyermeküknél tüneteket észlelnek, a NNK aktuális eljárásrendje alapján gondoskodjanak orvosi vizsgálatról. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van.

**A szülők az intézmény területére nem léphetnek be, kivétel az első osztályos tanuló kísérője (2020. szeptember 11-ig), aki kizárólag maszk viselése mellett, az épület bejáratáig kísérheti fel a gyermekét.**

**Az oktatásban és nevelésben, illetve az intézmény működtetésében csak egészséges és tünetmentes dolgozó vegyen részt.**

Minden szükséges intézkedést megteszünk az intézményben az intézményi csoportosulások megelőzésére a tanév folyamán mind az intézmény területén, mind az intézmény épülete előtt.

 Jó idő esetén reggel 7:30 és 7:45 között az udvaron gyülekeznek a tanulók az osztályok számára előre megbeszélt helyeken, rossz idő esetén, az aulában, folyosókon. Becsöngetésig az ügyeletes tanár felügyel a tanulókra.

Az osztálytermekben lehetőség szerint gondoskodunk a tanulók lazább elhelyezéséről.

**A tanítási órákon, foglalkozásokon a maszk viselése lehetséges, de nem kötelező.**

A tornacsarnok, tornaszoba, az informatika és csoportbontásra kijelölt termek kivételével az osztályok ugyanazt a tantermet használják. Ezekben a tantermekben a felületfertőtlenítést  minden szünetben elvégezzük, az osztálytermekben naponta történik a fertőtlenítés.

A közösségi terekben egyszerre csak annyi tanuló tartózkodhat, hogy betartható legyen a 1,5 méteres védőtávolság.

A tanulók intézményen belüli csoportosulása kerülendő. Ezért a diákok óraközi szünetekben lehetőség szerint saját osztálytársaikkal tartsanak kapcsolatot. A folyosókon, mosdókban ne csoportosuljanak. Minden közösségi helységben a biztonságos (1,5 méteres) távolságot be kell tartani. Ha ez nem valósítható meg, akkor a szájmaszk használata kötelező, ezért azt javasoljuk, hogy lehetőség szerint minden tanulónk rendelkezzen szájmaszkkal.

Amennyiben a védőtávolság nem tartható be a közösségi tereken, úgy az általános iskola felső tagozatában és az ott tartózkodás idején a szájat és orrot eltakaró maszk viselése kötelező.

A felső tagozaton az iskolabüfé nem üzemel, ezért kérjük a szülőket, hogy gondoskodjanak a gyermekük enni és innivalójáról.

A testnevelés órákat az időjárás függvényében  szabadtéren tartjuk. Az órák során mellőzni kell a szoros testi kontaktust igénylő feladatokat. A testnevelés órára történő átöltözés, az osztályteremben történik.

Nagy létszámú tanuló vagy pedagógus egyidejű jelenlétével járó (pl.: tanévnyitó ünnepség, kulturális program) rendezvény megszervezése során tekintettel kell lenni az alábbiakra: létszámkorlát szigorú betartása – a résztvevők körének korlátozása, az alapvető egészségvédelmi intézkedések, szabályok betartása (távolságtartás, maszkviselés, kézfertőtlenítés, szellőztetés).

Az osztálykirándulások és tanulmányi kirándulások  belföldi megvalósítását is mellőzzük.

Személyes megjelenéssel járó szülői értekezleteket csak a szabályok betartása mellett tartunk, de előtérbe helyezzük az információk elektronikus felületeken történő áramlását. Intézményünk a hivatalos ügyek intézésére a KRÉTA rendszert használja.

A szülő, vagy látogató csak hivatalos célból tartózkodhat az iskola épületében. Belépéskor maszkot kell viselnie, minden esetben igazolnia kell magát, közölnie kell jövetele célját, melyet adminisztrálunk. A járványügyi szabályok szigorú betartása miatt, lehetőség szerint kérjük Önöket, hogy előre egyeztetett időpontban keressék az érintett pedagógust, intézményvezetőt, vagy intézményvezető-helyettest. Ha az ügy elintézéséhez nem szükséges a személyes találkozó, akkor kérjük használják a Kréta rendszert ügyintézés, vagy üzenet funkcióját.

**3. EGÉSZSÉGÜGYI SZEMPONTBÓL BIZTONSÁGOS KÖRNYEZET KIALAKÍTÁSA**

Az intézmény bejáratánál vírusölő hatású kézfertőtlenítőt biztosítunk, melynek használata minden belépő számára kötelező.  Az intézményben, étkezések előtt és után, alaposan mossunk kezet vagy fertőtlenítsük a kezünket (a tanulók esetében inkább javasolt a szappanos kézmosás).

A szociális helységekben biztosítjuk a szappanos kézmosási lehetőséget, melyet kiegészítünk a folyosón elhelyezett vírusölő hatású kézfertőtlenítési lehetőséggel. Kéztörlésre papírtörlőt biztosítunk.

A személyi higiéne alapvető szabályairól a tanulóknak  részletes, az adott korosztálynak megfelelő szintű tájékoztatást adunk az első tanítási napon. Felhívjuk a tanulók figyelmét az úgynevezett köhögési etikettre: papír zsebkendő használata köhögéskor, tüsszentéskor, majd a használt zsebkendő szemetes kukába dobása és alapos kézmosás, kézfertőtlenítés.

A fertőtlenítő takarítás során kiemelt figyelmet fordítunk arra, hogy a kézzel gyakran érintett felületek  (a padok, asztalok, székek, az ajtó-, ablakkilincsek, korlátok, villany- és egyéb kapcsolók, informatikai eszközök (billentyűzet, monitor, egér, egérpad, stb.), mosdók csaptelepei, WC lehúzók, stb.) valamint a padló és a mosható falfelületek vírusölő hatású szerrel fertőtlenítésére kerüljenek.

Zárt térben a kórokozók koncentrációjának csökkentése érdekében kiemelt figyelmet fordítunk a folyamatos vagy rendszeres, fokozott intenzitású természetes szellőztetésre, mely vonatkozik minden zárt térre, így a folyosókra, valamint a szociális helyiségekre is. A helyiségek ablakát időjárás függvényében lehetőség szerint nyitva tartjuk.

Az iskolában használt taneszközöket, sporteszközöket rendszeresen fertőtlenítjük.

**4. ÉTKEZTETÉSRE VONATKOZÓ SZABÁLYOK**

Fokozottan ügyelünk az étkezés helyszínének tisztaságára, a rendszeres fertőtlenítésére. A felületek tisztításakor törekszünk a környezet vírusmentességének a megőrzésére.

**Étkezés előtt és után kiemelt figyelmet fordítunk a gyermekek alapos szappanos kézmosására és kézfertőtlenítésére.**

Az étkezéseket úgy szervezzük meg, hogy az osztályok, keveredését elkerüljük,  sorban állás esetén a védőtávolság betartható legyen.



**5. ISKOLA EGÉSZSÉGÜGYI ELLÁTÁS SZABÁLYAI**

Az iskolai szűrővizsgálatok és az iskola-egészségügyi ellátás során az ide vonatkozó szabályokat szükséges betartani. Ennek megfelelően, amennyiben az egészségügyi ellátás korlátozásának elrendelésére nem kerül sor, a szűrővizsgálatokat, és egyéb feladatokat maradéktalanul el kell végezni.

A személyes találkozást igénylő teendők esetében – védőnői szűrővizsgálatok, tisztasági vizsgálatok, védőoltások, védőnői fogadóóra – a feladatok elvégzése a  járványügyi óvintézkedések (személyi higiéné, a használt eszközök fertőtlenítése, szellőztetés, zsúfoltság kerülése, maszkhasználat) figyelembe vételével történjen.

Amennyiben az egészségügyi ellátás során a gyermeknél fertőzés tünetei észlelhetők, jelen tájékoztató „Teendők beteg személy esetén” pontja szerinti intézkedések megtétele szükséges, mely egyidejűleg kiegészítendő a vizsgálatok felfüggesztésével, a helyiség és az eszközök fertőtlenítésével, és alapos szellőztetéssel.

**6. TANULÓI HIÁNYZÁSOK KEZELÉSE**

Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége vagy pl. immunszupprimált állapota miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak tekintjük. Igazolt hiányzásnak tekintjük továbbá, ha a tanuló hatósági karanténba kerül, a részére előírt karantén időszakára.  A karantén  időszakban a tanuló az otthona elhagyása nélkül, a pedagógusokkal egyeztetett kapcsolattartási és számonkérési forma mellett,  részt vehet az oktatásban.

A házirendben szereplő, szülő által igazolható 3 nap/év hiányzási lehetőség igénybevételét, előre írásban kérjük jelezni az osztályfőnöknek.

A tanuló távolmaradásával kapcsolatos valamennyi szabály a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendeletben foglaltak szerint érvényes, azok betartása szerint járunk el.

**7. TEENDŐK BETEG SZEMÉLY ESETÉN**

Amennyiben egy gyermeknél, pedagógusnál, vagy egyéb dolgozónál fertőzés tünetei észlelhetők, haladéktalanul elkülönítjük, értesítjük az iskolaegészségügyi orvost, aki az érvényes eljárásrend szerint dönt a további teendőkről. Gyermek esetén értesítjük a szülőt/gondviselőt akinek a figyelmét felhívjuk arra, hogy feltétlenül keressék meg telefonon a gyermek háziorvosát/házi gyermekorvosát, és azt követően az orvos utasításainak alapján járjanak el.

A beteg gyermek felügyeletét ellátó személynek kesztyű és maszk használata kötelező.

A tanuló az iskolába – hasonlóan más megbetegedésekhez – **kizárólag orvosi igazolással térhet vissza**, melyet az intézmény elfogad, azt saját hatáskörben nem bírálhatja felül.

Amennyiben krónikus betegséggel élő gyermek az új koronavírus okozta járványügyi helyzet miatt speciális eljárást, védelmet igényel, erről a kezelőorvosnak kell döntenie, mely alapján tesszük meg a szükséges intézkedéseket.

**8. KOMMUNIKÁCIÓ**

Felhívjuk az iskola közösségéhez tartozók – szülők, pedagógusok, tanulóink – figyelmét, hogy hiteles forrásokból tájékozódjanak. Az oktatással kapcsolatos híreket a www.kormany.hu és a www.oktatas.hu felületein lehet/kell követni.

Az intézkedési tervet a nevelőtestület megvitatta és elfogadta 2020.augusztus 27-én.

Tápiószele, 2020.augusztus 27.

Kácsorné György Gabriella

intézményvezető